**John Croker**, nado en Dresden, Saxonia, o 21 de outubro de 1670 e finado en Londres o 21 de marzo de 1741, foi un xoieiro e gravador alemán emigrado a Inglaterra que chegou a ocupar o posto de gravador xefe da Casa da Moeda de Londres, baixo os reinados da raíña Ana, de Xurxo I e de Xurxo II, cando a ceca londiniense estaba dirixida por Isaac Newton.

Croker foi o gravador da medalla de 1702 conmemorativa da Batalla de Rande, na Ría de Vigo, así como da serie de moedas a nome da raíña Ana cuñadas coa prata e o ouro capturados nesa batalla, que locen a palabra VIGO baixo o busto da raíña.

Traxectoria
-----------

### Primeiros anos en Alemaña

Crocker naceu en Dresden o 21 de outubro de 1670, fillo de Rosina Frauenlaub e dun escultor en madeira e ebanista de Xoán Xurxo II, elector de Saxonia. O seu pai faleceu sendo el un neno e Croker foi posto como aprendiz do seu padriño, un ourive e xoieiro da mesma cidade, con quen xa se iniciou na arte do gravado de medallas.

Logo dun período de aprendizaxe, comezou a exercer a súa profesión primeiro por diferentes cidades de Alemaña, e logo emigrou primeiro aos Países Baixos e despois, en 1691, a Inglaterra, onde cambiou o seu nome orixinal, Johann Crocker, por John Croker.

### Medallista e gravador de moeda en Inglaterra

Medalla de prata conmemorativa da Batalla de Rande, na Ría de Vigo (1702), gravada por John Croker.
En Inglaterra comezou a traballar como xoieiro e medallista, labor polo que empezou a ser moi recoñecido en Londres por parte de persoas influentes, o que o levou a ingresar na Casa da Moeda de Londres (*Royal Mint*) en 1697 como gravador auxiliar, colaborando con Henry Harris, nunha época en que a ceca estaba a producir un gran número de novos modelos de moedas de prata, de moitas das cales se ocupo persoalmente. Logo do falecemento de Harris en 1704, Croker, foi nomeado como o seu sucesor no posto de gravador xefe da Casa da Moeda de Londres, o 17 de abril de 1705.

Ao pouco da súa vinculación coa Casa da Moeda, Croker recibiu a confirmación do seu dereito a emitir moedas pola súa conta e de feito foi creador dun bo número delas; unha das máis salientables desta época foi a da coroación da raíña Ana en 1702. Como gravador xeral de moeda encargouse dos cuños para a maior parte das moedas a nome da raíña Ana e de Xurxo I, e tamén das de Xurxo II ata 1740. A partir de 1729 contou para o seu labor coa colaboración dun gravador auxiliar, que o sucedería á súa morte: John Sigismund Tanner.

Vida persoal
------------

John Croker casou en 1705 cunha muller da que se coñece que se apelidaba Franklin, con quen tivo unha única filla, que morreu na infancia. A súa esposa finou en 1735, mais Croker gozou de boa saúde e seguiu facendo traballos de gravado ata os seus dous últimos anos. Faleceu aos 70 anos o 21 de marzo de 1741.

Escolma de obras
----------------

### Moedas

* 5 guineas a nome de Ana coa inscrición VIGO (1703). A/.5 guineas a nome de Ana coa inscrición VIGO (1703). A/.
* Coroa coa inscrición VIGO (1703). A/.Coroa coa inscrición VIGO (1703). A/.
* 2 guineas a nome de Xurxo I (1717) A/.2 guineas a nome de Xurxo I (1717) A/.

### Medallas

* Guillerme III de Orange (1697). A/.Guillerme III de Orange (1697). A/.
* Medalla "Clementia Augusti", a nome de Xurxo I (1717). A/.Medalla "Clementia Augusti", a nome de Xurxo I (1717). A/.
* Medalla de Xurxo II (1731). A/.Medalla de Xurxo II (1731). A/.
* Medalla de Xurxo II e familia (1832) A/.Medalla de Xurxo II e familia (1832) A/.

Notas
-----

1. ↑  "Medal. Museum number: M.8001". *The British Museum*.
2. ↑  "Medal commemorating the Expedition to Vigo Bay 1702". *Royal Collection Trust*.
3. ↑  "Emisións da Raíña Ana de Inglaterra". En Pita Fernández, Ricardo Luís (1999). *Numismática galega. A moeda en Galicia e Galicia na moeda*. Santiago de Compostela. ISBN 84-605-9958-2. Páxinas 173-176.
4. ↑  "Queen Anne's Vigo Coins: Spanish Treasure and Stuart Propaganda". *The Britannia Coin Company (Britanniacoincompany.com).*
5. ↑  Moedas coa inscrición VIGO. *Numista.com*
6. 1 2 3  Pfister, J. G. (1852).
7. ↑  Forrer, L. (1904). Páxina 472.
8. 1 2 3 4 5  Wroth, W. W. "Croker, John". En Stephen, L.; Lee S. (1917). Páxinas 121-123
9. 1 2 3 4  Forrer, L. (1904). Páxina 473.
10. ↑  Forrer, L. (1916). "Tanner, John Sigismund". En *Biographical Dictionary of Medallists*. Vol VI. Spink & Son, Londres. Páxinas 14-15.
11. ↑  Forrer, L. (1904). Páxina 474.
12. ↑  Forrer, L. (1904). Páxina 475.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***John Croker Modificar a ligazón no Wikidata*** |

### Outros artigos

* *Royal Mint*

### Bibliografía

* Forrer, L. (1904). "Croker, John". En *Biographical Dictionary of Medallists*. Vol I. Spink & Son, Londres. Páxinas 472-479.
* Pfister, J. G. (1852). "Memoir of Johann Croker". En *Numismatic Chronicle*. Royal Numismatic Society. Vol. 15. Páxinas 67-73.
* Stephen, L.; Lee S. (1917). *Dictionary of National Biography*. Vol. V. Oxford University Press.

### Ligazóns externas

* Medallas de John Croker (Museos Nacionais de Escocia)

  


|  |  |  |
| --- | --- | --- |
| Predecesor:**Henry Harris** | **Gravador xefe da Casa da Moeda de Londres (*Royal Mint*)**1705 - 1741 | Sucesor:**John Sigismund Tanner** |

|  |  |
| --- | --- |
| Control de autoridades | 
* Wd: Q15492697
* WorldCat
* VIAF: 96107051
* BMT: 106275
* Bridgeman: 58026
* CERL: cnp01418048
* DeutscheBio: 101814644X
* GND: 101814644X
* ISNI: 0000 0000 7035 1763
* MdP: ID
* NPG: mp82308
* ODNB: 6737
* RKD: 307431
* SNAC: w6tt8cp3
* ULAN: 500062613

 |